Povestea românului care a câştigat de două ori alegerile într-o localitate din Spania. Ce a făcut în 5 ani de mandat.
Aurel Truță a câştigat de două ori alegerile din Paramo de Boedo. Localitatea are 126 de locuitori și se află în provincia Palencia. Primarul a fost invitat la curtea Regelui Spaniei.
Ți-l prezint acum pe românul căruia Spania i-a dat viața peste cap. I-a făcut-o mai frumoasă. Dar, și el a făcut-o mai bună pe a spaniolilor.Aurel Truță a plecat din Alba Iulia în Spania acum 20 de ani. N-avea niciun gând să intre în politică.Dar, a primit o rugăminte. Popularii spanioli i-au propus să candideze în localitatea Páramo de Boedo. Semn pentru el că nu contează de unde vii, ci ce știi să faci și cum te prezinți."Asta a fost o satisfacţie extraordinară pentru mine ca român, de 20 de ani aici. Atunci aveam 15 – 16 ani în Spania. Nu m-am gîndit niciodată să candidez pentru o funcţie publică, dar totuşi suntem apreciaţi. Dacă ne facem treaba bine, suntem apreciaţi", spune Aurel Truţă.A candidat și a câștigat. Deşi nu avea experienţă în administraţia spaniolă, românul s-a descurcat bine şi a respectat mereu principiul de a promite puţin şi de a face mult. În 5 ani a schimbat reţeaua de alimentare cu apă, a înlocuit sistemul de iluminare publică, a ridicat un centru cultural şi a făcut un parc special pentru copii şi bunici. Când a preluat mandatul, acum 5 ani, Paramo de Boedo avea 99 de locuitori, iar acum a ajuns la 126.Când începi un lucru trebuie să-l duci la bun sfârşit şi cred că ar trebui să se promită mai puţin şi să se respecte promisiunile.De exemplu avem o localitate în care alimentarea cu apă era învechită. În primul rând am înlocuit alimentarea cu apă în localitatea respectivă. La iluminarea publică am schimbat toate lămpile la led şi a fost o economie extraordinară. Putem să spunem că am trecut la un consum de 20% faţă de cât plăteam facturile înainte", a declarat primarul. Când președintele Iohannis a făcut o vizită oficială în Spania, regele a cerut să fie invitat la Casa Regală. După dineul oficial, Felipe al VI-lea l-a invitat la o discuţie. "Şeful protocolului de la Casa Regală mi-a făcut o invitaţie pentru că regele ar vrea să bea cafeaua cu mine şi să mă cunoască personal. Deci a fost o satisfacţie extraordinară pentru mine şi spre surprinderea mea, regele este o persoană foarte populară şi foarte bine informată. Cînd m-am întâlnit cu el cunoştea absolut toate detaliile despre familie, despre localitatea în care locuiesc, despre timpul petrecut de mine în Spania. Era foarte bine informat. Asta m-a uimit foarte mult. M-a felicitat şi mi-a spus că românii sunt de valoare pentru Spania, pentru economie, pentru dezvoltare, pentru că participăm foarte mult. Şi mi-a zis că este mândru să aibă un primar român în Spania", a declarat Aurel Truță.Aurel e încântat de munca lui la primărie, chiar dacă nu primește salariu. Așa e legea în Spania. În localitățile cu până la 2 mii de locuitori primarii nu sunt plătiți. Doar cu puține excepții. Și aceștia iau 800 de euro lunar.